[{"text_idx": "#000010", "text": "Dangosodd ein harolwg bryder cyffredinol ynghylch effaith y prisiau uwch. Roedd pob mudiad a ymatebodd i\u2019n harolwg ni yn disgwyl cynnydd mewn costau i\u2019r bobl y maen nhw\u2019n gweithio gyda nhw, a 98% ohonynt yn disgwyl cynnydd sylweddol. O ganlyniad, mae 95% o fudiadau yn disgwyl gweld cynnydd yn y galw am eu gwasanaethau."}, {"text_idx": "#000011", "text": "Mae llawer o\u2019r mudiadau hyn wedi amlygu nad yw nifer uwch o bobl yn gallu diwallu eu hanghenion sylfaenol. Er enghraifft, dywedodd un mudiad yn Rhondda Cynon Taf wrthym fod y ffaith bod gan eu cleientiaid \u2018lai o sefydlogrwydd ariannol, a llai o allu i fodloni ymrwymiadau ariannol bob dydd [yn golygu] na allant ymateb i argyfwng / taliadau brys, a\u2019u bod yn syrthio\u2019n ddyfnach i ddyled."}, {"text_idx": "#000012", "text": "Disgwylir mai\u2019r sbardun mwyaf yn y costau cynyddol fydd biliau ynni, i unigolion a mudiadau, gydag oddeutu dwy ran o dair o\u2019r ymatebwyr yn dewis hwn fel y prif sbardun yn y ddau gwestiwn."}, {"text_idx": "#000013", "text": "Bydd bwyd a rhent hefyd yn arwyddocaol i unigolion \u2013 roedd 13% a 10% o fudiadau yn disgwyl mai hwn fyddai un o\u2019r prif broblemau i\u2019r bobl y maen nhw\u2019n gweithio gyda nhw, gydag eraill yn nodi problemau tebyg yn y blwch \u2018arall\u2019."}, {"text_idx": "#000014", "text": "Mae mudiadau yn disgwyl gweld cynnydd mewn costau staffio, gyda 19% yn nodi hyn fel eu prif gost. Dewisodd 7% arall gostau trafnidiaeth. Caiff llai o roddion eu nodi yn y blwch \u2018arall\u2019."}, {"text_idx": "#000015", "text": "Adlewyrchwyd y pryderon hyn yn ystod ein cyfarfod bord gron. Problem arall a amlygwyd droeon oedd yr her y mae mudiadau\u2019r sector yn eu hwynebu wrth recriwtio staff. Mae hyn wedi bod yn anodd i lawer o fudiadau ers peth amser, ond mae wedi gwaethygu wrth i heriau ariannol ei gwneud hi\u2019n anoddach rhoi contractau mwy hirdymor neu gynnig codiadau costau byw."}, {"text_idx": "#000018", "text": "Mae menywod yn fwy tebygol o fod yn hawlio Credyd Cynhwysol, ac yn fwy tebygol o fod yn ddibynnol ar hwn tra byddant mewn gwaith. Yn y cyfamser, mae 46% o aelwydydd rhieni sengl (menywod yn bennaf) eisoes mewn tlodi."}]